… af siðblindunni sem gagntekur þar alla þátttakendur og lítilsvirðingunni sem þeir sýna lögum og rétti og lífskjörum og hagsmunum venjulegs fólks … Jón Örn Marinósson skrifaði : Sitjandi forstjóri Samherja og aðrir stjórnendur fyrirtækisins beita nú hefðbundnum varnarviðbrögðum eigenda og stjórnenda fyrirtækja sem borin eru þungum , rökstuddum sökum í fjölmiðlum um ólögmæta viðskiptahætti , mútugreiðslur og peningaþvætti . Trúi því hver sem vill sem stjórnendur Samherja fullyrða um „ tilhæfulausar árásir “ á fyrirtækið . Í mínum huga leikur ekki nokkur vafi á því að í frásögnum af viðskiptaháttum Samherja í Namibíu fengum við Íslendingar raunsanna mynd af undirheimum hins alþjóðlega kapítalisma , af siðblindunni sem gagntekur þar alla þátttakendur og lítilsvirðingunni sem þeir sýna lögum og rétti og lífskjörum og hagsmunum venjulegs fólks , jafnvel fólks sem býr við sára fátækt og ömurlegar aðstæður , fólks sem þætti það eflaust himnaríki á jörðu að fá að njóta afganganna af veitingum á fiskideginum mikla á Dalvík .